Nissan herroep ongeveer 4 miljoen karreArgieffoto Nagenoeg 4 miljoen Nissan-motors word herroep weens ŉ groot veiligheidsprobleem waar passasierlugsakke of sitplekgordels moontlik nie tydens ongelukke kan werk nie en tot ernstige of noodlottige beserings kan lei. Dié stap is die jongste in ŉ reeks veiligheidsprobleme wat motorvervaardigers die afgelope jaar teister met Acura, BMW, Chrysler, Ford, Honda, Lexus, Mazda, Toyota en ander vervaardigers wat motors oor lugsakprobleme moet herroep. Die Nissan-probleme hou nie verband met ander lugsakprobleme nie. Nissan Noord-Amerika het gesê 3,2 miljoen motors het dalk ŉ probleem met ŉ sensor wat nie oplet dat iemand op die voorste passasiersitplek sit en of die persoon ŉ volwassene of ŉ kind is nie. Foutiewe sensors kan verkeerdelik die inligting interpreteer dat ŉ volwassene moontlik ŉ kind is of dat die sitplek leeg is en die lugsak word dus nie ontplooi nie. Die volgende modelle word hierdeur geraak: die 2016-2017 Nissan Maxima, 2013-2016 Nissan Altima, NV200, LEAF en Sentra, 2013-2017 Nissan Pathfinder, 2014-2016 Nissan NV200 Taxi, Infiniti QX60 en Q50, 2014-2017 Nissan Rogue, 2015-2016 Nissan Murano, Chevrolet City Express en 2013 Infiniti JX35 voertuie. Nissan sal eienaars van die probleem in kennis stel en aanbied om dit gratis te herstel. Geen skedule is egter tot dusver verskaf wanneer dié kennisgewings uitgestuur gaan word of hoe vinnig die herstelwerk kan plaasvind nie. Nissan herroep ook 620 000 van sy 2013-2016 Sentras. In dié motor het die lugsaksensor die teenoorgestelde probleem: die lugsak word nie afgeskakel wanneer dit moet nie. Volgens die motorvervaardiger kan die voorste sitplekgordelhakie buig wanneer dit gebruik word om ŉ kinderstoeltjie vas te maak en dit kan daartoe lei dat die lugsak nie afskakel wanneer dit moet nie. Nissan het nog nie ŉ oplossing vir dié probleem gevind nie en waarsku eienaars om nie kinderstoeltjie op die voorste stoel te installeer nie. Dit kan Nissan tot ŉ maand lank neem om eienaars in kennis te stel van die probleem en die motorvervaardiger sal dan met ŉ tweede brief opvolg sodra ŉ oplossing beraam is, waarna die herstelwerk gratis gedoen sal word.